Kitshoff is Stormers se spilpunt | Netwerk24
Deur Stephen Nell 27 Oktober 2020 17:00
Steven Kitshoff se terugkeer sal die Stormers aansienlik meer gedug maak vir Saterdag se Superrugby Unlocked-wedstryd teen die Bulle op Loftus Versfeld in Pretoria. Foto: Gallo Images
Toe die "Devils Peak Dassies" en "Boulders Beach Penguins" mekaar op 19 September op Nuweland gepak het, was daar één speler in daardie interne Stormers-wedstryd wat gelyk het asof die staat van inperking geen uitwerking op hom gehad het nie: Steven Kitshoff.
Bo en behalwe sy skrumwerk, was Kitshoff aan die voorpunt met sy kraglopies met die bal – klinkklare bewys dat 'n toegewyde speler selfs ná 'n lang afwesigheid verroes hoef te wees nie.
G'n wonder dan nie dat John Dobson, die Stormers se afrigter, 'n groot sug van verligting geslaak het toe Kitshoff toegelaat is om terug te keer vir Saterdag se Superrugby Unlocked-wedstryd teen die Bulle op Loftus Versfeld in Pretoria. Die wêreld se voorste loskopstut sal dit ook doen as kaptein nadat Siya Kolisi 'n dyspierbesering opgedoen het in verlede week se kragmeting met die Pumas in Mbombela.
Kitshoff en Scarra Ntubeni was in kwarantyn gedurende die Pumas-stryd nadat hulle die vorige naweek in kontak was met 'n Leeus-speler wat positief vir die koronavirus getoets is.
"Hy is waarskynlik ons mees invloedryke speler," sê Dobson oor Kitshoff.
"As jy die afrigters vra wie die ou is wat hulle die graagste terug wil hê en die minste kan bekostig om te verloor, sal ons sy naam noem.
"Hy is professioneel in hoe hy oefen en sy skrumwerk en aandag vir detail is puik. Hy is waarskynlik een van die beste spelers, indien nie dié beste nie, wat ek nog afgerig het. Om hom terug te hê, sal vir die span 'n gevoel van sekuriteit gee. Dis werklik goeie nuus vir ons."
Selfs al is Kitshoff se blootstelling aan oefensessies vandeesweek beperk vanweë die protokolle rondom Covid-19, sal Dobson nie vir 'n oomblik huiwer om hom in sy voorry te kies nie.
Dit was altyd in die groter plan dat Leon Lyons die loskopstut teen die Pumas sou wees, want met Ali Vermaak steeds op die krukkelys, is dit belangrik om reserwekrag vir die pad vorentoe te bou.
Leon Lyons, die jong Stormers-loskopstut.
Lyons het hom skaflik van sy taak gekwyt, maar presies hoe invloedryk Dobson vir Kitshoff ag, is dat hy hom nie eers vervang het in die Stormers se eerste wedstryd teen die Leeus op Nuweland nie.
Of só 'n strategie haalbaar is op die Hoëveld, waar die Kapenaars se longe in die laaste 20 minute gaan brand, is te betwyfel en Lyons sal waarskynlik 'n rol moet speel.
Die interessante ding is dat die Bok-vaskopstut Trevor Nyakane op die Bulle se plaasvervangersbank was vir verlede naweek se oorwinning van 41-14 oor die Haaie.
Om hom in die tweede helfte op te stuur, gee vir die Bulle op 'n kritieke stadium in die wedstryd momentum. Die Stormers moet dus nie verwag om die skrums strykdeur te oorheers nie en sal meer afgeronde rugby moet speel as wat die geval teen die Leeus en Pumas was.
Meer oor: John Dobson | Steven Kitshoff | Kaapstad | Kaptein | Rugby | Stormers | Stut | Unlocked-Reeks | Beserings